google/wiki40b huggingface dataset:
Jānis Ulpe

Biogrāfija

1925. gadā beidza Rīgas Valsts tehnikumu. No 1928. līdz 1948. gadam studējis LU inženierzinātņu fakultātē un ieguvis būvinženiera profesiju. Līdztekus studijām strādājis Zemkopības Ministrijā par mērnieku. No 1946. līdz 1958. gadam bijis LU Ģeodēzijas katedras asistents un vecākais pasniedzējs, no 1948. līdz 1950. gadam — Celtniecības fakultātes dekāna vietnieks. 1954. gada janvārī aizstāvējis disertāciju "Histerēzes zudumi asimetriskā ciklā koka siju svārstībās" un ieguvis tehnisko zinātņu kandidāta grādu. No 1958. līdz 1975. gadam bijis Rīgas Politehniskā institūta Rūpniecības un būvkonstrukciju katedras docents, no 1959. gada līdz 1962. gadam RPI Celtniecības fakultātes dekāns.
Jānis Ulpe bijis arī labs šahists. 1938. gadā sastādītajā Latvijas šahistu ranga tabulā ierindots 33. vietā.
Liene Fimbauere

Karjera

2009. gada Pasaules čempionātā viņa izcīnīja 42. vietu slalomā un 48. vietu milzu slaloma.
2010. gada ziemas olimpiskajās spēlēs Vankūverā viņa startēja slalomā, kur izcīnīja 49. vietu, milzu slalomā viņa ieņēma 51. vietu.
Valsts aizsargājamie kultūras pieminekļi Rīgas Ziemeļu rajonā

Šajā lapā apkopoti valsts aizsargājamie kultūras pieminekļi Rīgas Ziemeļu rajonā.
 Kultūras pieminekļu karte
Šis saraksts tiek veidots no Vikidatiem, to periodiski atjaunina bots.
Žurnāls

Žurnāls ir periodisks izdevums, kas satur informatīvus rakstus un attēlus. Žurnāli parasti tiek publicēti kādam konkrētam lasītāju lokam ar kopīgām interesēm, piemēram, ir sporta žurnāli, auto žurnāli, sieviešu žurnāli, bērnu žurnāli, populārzinātniskie žurnāli un tā tālāk. Laikraksti no žurnāla atšķiras ar to, ka tur lielāks uzsvars tiek likts uz aktuālu informāciju, jaunākajām ziņām un notikumiem.

Populārākie žurnāli Latvijā

Pēc TNS Latvia datiem 2010. gada rudenī populārākie žurnāli Latvijā bija "Ieva", "Privātā Dzīve", "Kas Jauns", "Ilustrētā Zinātne", "Ievas Virtuve", "Ievas Stāsti", "Ievas Māja" un "Santa".
Orālais sekss

Orālais sekss (angļu: oral sex) ir seksuāla darbība, kuras laikā tiek stimulētas seksa partnera dzimumorgāni ar muti, mēli, zobiem vai rīkli. Orālo seksu, ko sniedz sievietēm, sauc par kunilingu. Orālo seksu, ko sniedz vīriešiem, sauc par felāciju. Par anilingu sauc cilvēka anālās atveres stimulēšanu. Citas darbības, kuras tiek veiktas ar muti, mēli, zobiem vai rīkli (piemēram, skūpstīšanās) netiek uzskatīts kā orālais sekss.
Daudzreiz orālais sekss ir kā priekšspēle pirms dzimumakta vai arī kā dzimumakta sastāvdaļa. Orālā seksa laikā ir liela iespējamība iegūt kādu no seksuāli transmisīvajām slimībām.
Antuāns Ibērs

Autosacīkšu karjera

Antuāns Ibērs sāka braukt ar kartingiem deviņu gadu vecumā 2006. gadā. 2010. gadā viņš izcīnīja 2. vietu CIK-FIA Karting Academy kausā. 2011. un 2012. gadā viņš izcīnīja 3. vietu CIK-FIA U18 pasaules kartingu čempionātā.
2013. gadā Ibērs sāka piedalīties atklāto riteņu sacīkstēs un pievienojās Francijas F4 čempionātā. Viņš kļuva par čempionu, 21 sacīkstē izcīnot 11 uzvaras un vēl divas reizes kāpjot uz goda pjedestāla. 2014. gadā viņš piedalījās Eurocup Formula Renault 2.0 čempionātā, pārstāvot Tech 1 Racing komandu. Viņš čempionātu noslēdza 15. vietā, sešas reizes gūstot punktus. Viņš piedalījās arī vairākos Formula Renault 2.0 Alps čempionāta posmos kā viesis. 2015. gadā Ibērs turpināja piedalīties Eurocup Formula Renault 2.0 ar savu līdzšinējo komandu, un izcīnīja 5. vietu čempionāta kopvērtējumā, uzvarot divās sacīkstēs. Viņš atkal piedalījās atsevišķos Formula Renault 2.0 Alps posmos, sešās sacīkstēs izcīnot četras uzvaras un divreiz finišējot 2. vietā.
2016. gada februārī tika paziņots, ka Ibērs piedalīsies FIA Formula 3 Eiropas čempionātā Van Amersfoort Racing komandas sastāvā. Viņš izcīnīja vienu uzvaru Norisring trasē, un noslēdza sezonu ar 8. vietu kopvērtējumā. Tā paša gada novembrī viņš piedalījās GP3 Series pēcsezonas testos ar ART Grand Prix komandu. 2017. gada februārī tika paziņots, ka viņš ART sastāvā piedalīsies GP3 čempionātā. Savā pirmajā sezonā Ibērs kopvērtējumā ierindojās 4. vietā. 2018. gadā viņš turpināja piedalīties GP3 un kļuva par čempionu. 2018. gada novembrī Ibērs piedalījās FIA Formula 2 čempionāta testos ar MP Motorsport komandu. 2019. gada janvārī tika paziņots, ka viņš piedalīsies čempionātā BWT Arden komandas sastāvā.
2018. gada maijā Ibērs nonāca Renault Sport Academy paspārnē. 2019. gadā viņš kļuva par akadēmijas pilnībā atbalstītu braucēju.

Nāve

Antuāns Ibērs gāja bojā 2019. gada 31. augustā no traumām, ko guva negadījumā FIA Formula 2 čempionāta sacīkstē Spa-Frankošāmas trasē (franču: Circuit de Spa-Francorchamps). Izvairoties no Džuliano Alezī avarējušā automobiļa Raidillon līkuma augšpusē, Ibērs sadūrās ar Ralfu Bošungu un ietriecās riepu krāvumā. Pēc tam Ibēra bojātajā spēkratā ietriecās Huans Manuels Korrea. Ibērs tika nogādāts trases medicīniskajā centrā, kur nomira plkst. 18.35 pēc vietējā laika.
Negadījuma rezultātā tika atceltas abas Spa-Frankošāmā paredzētās Formula 2 sacīkstes tajā nedēļas nogalē.
Odins

Izcelsme un attiecības ar citiem dieviem un mītiskām būtnēm

Saskaņā ar Jaunāko Edu Odins ir dieva Bora un jotuna Veltorna meitas Bestlas dēls, Vē un Vili brālis. Kopā ar brāļiem viņš sakāva sala milzi Īmiru un radīja Midgardu no tā ķermeņa. Odina sieva ir Friga, no kuras viņam ir dēls Baldrs. Nozīmīgākais Odina dēls ir Tors (no Jerdas), un viņam ir arī citi dēli — Vidars no Gridas, Heimdals no deviņām Ēgira meitām u.c.
Odins iet bojā Ragnarokā, kad viņu aprij vilks Fenrirs.

Rūnu atklāšana

Saskaņā ar Poētisko Edu Odins ir rūnu alfabēta atklājējs. Viņš, uzdurts uz paša šķēpa, tika pakārts Igdrasilā, kurā karājās deviņas dienas un naktis, kuru laikā iemācījās deviņas (vēlāk — 18) burvju dziesmas un 18 rūnas.

Odina vārdi

Saskaņā ar skaldu tradīciju (bieži tēli tika apzīmēti netieši) Odinam. Jaunākajā Edā parādās vārds Alföðr ("visa tēvs"), citur arī Fimbul ("lielais"), Veratýr ("cilvēku pavēlnieks"), Hangatýr ("pakārtais"), Hárr ("augstais"), Sigföðr ("uzvaras tēvs"), Fjölsviðr ("lielais gudrībā"), Grímnir ("maskas slēptais"), Hárbarðr ("sirmbārdis"), Atríðr ("jātnieks"), Váfuðr ("klejotājs") utt.
ZX Spectrum

ZX Spectrum bija viens no populārākajiem 8-bitu mājas datoriem, ko 1982. gadā Lielbritānijā izlaida Sinclair Research Ltd.. Tā sākotnējais nosaukums bija ZX82, bet vēlāk to pārsauca par ZX Spectrum, par godu tam, ka tas spēja attēlot 16 krāsu toņus, salīdzinot ar tā melnbaltajiem priekštečiem ZX80 un ZX81.
Spectrum bija pirmais plaša patēriņa mājas dators Lielbritānijā, kam bija līdzīga tirgus niša kā Commodore 64 ASV. Tas bija populārākais mājas dators 1980. gados Rietumeiropā. Pateicoties zemajai cenai (£125 16 Kb operatīvās atmiņas modelim, £175 - 48 Kb operatīvās atmiņas modelim), jau 17 mēnešus pēc ražošanas sākuma tika pārdots miljonais ZX Spectrum. Bijušajā Padomju Savienībā sākot no 1980. gadu beigām tika izstrādāti neskaitāmi ZX Spectrum savietojami modeļi, 1990. gados tie bija diezgan populāri arī Baltijā un NVS valstīs.
Lēvenvoldes

Lēvenvoldes (vācu: Löwenwolde) ir sena vācbaltiešu dzimta, kas Livonijā zināma kopš 13. gadsimta un bija ierakstīta Vidzemes bruņniecības matrikulā (1747). Vēlāk dzimtas atzari izplatījās arī Austrijā un Krievijā.

Vēsture

Pirmais zināmais Lēvenvoldu dzimtas pārstāvis bija 1299. gadā pieminētais  Johaness no Lēvenvaldes (dominus Johannes, miles, dictus de Levenwalde). Viņš bijs Dānijas karaļa vasalis Dāņu Igaunijā, viņam piederēja īpašumi arī Tērbatas bīskapijā. Iespējams, ka 13. gadsimtā viens no dzimtas atzariem pieņēmis Vrangeļu (Wrangele) vārdu no sava zemes īpašuma Varanga apzīmējuma Viruzemē. 
1343. gadā, kad Livonijas-Pleskavas karu laikā krievi iebruka Otepē apkaimē, bruņinieks Johans no Lēvenvoldes kritis kaujā pie Pleskavas kņazistes robežas. 
Zviedru Vidzemes muižnieks Gerhards Johans fon Lēvenvolde sabiedrojās ar Johanu Reinholdu fon Patkulu, protestējot pret muižu redukciju, par ko Zviedrijas karalis viņam piespriedis nāvessodu. Aizbēdzis uz Kurzemes un Zemgales hercogisti, Lielā Ziemeļu kara laikā pārgāja Pētera I dienestā, pēc Vidzemes un Igaunijas kapitulācijas (1710) bija cara pilnvarnieks (пленипотенциарий) Baltijas provincēs. Kad 1711. gadā Pētera I dēls Aleksejs apprecējās ar Braunšveigas-Lineburgas princesi Sofiju Šarloti, Gerhards Johans fon Lēvenvolde tika iecelts par viņas galminieku (обер-гофмейстер). Viņam bija trīs dēli: Kārlis Gustavs fon Lēvenvolde (ap 1686–1735), Frīdrihs Kazimirs fon Lēvenvolde (1692–1769), Gustavs Reinholds fon Lēvenvolde (1693–1758), kas turpināja kalpot Krievijas impērijas ķeizariem.
Gustavs Reinholds fon Lēvenvolde bija Katrīnas I galminieks (камер-юнкер) un favorīts, 1726. gadā tika iecelts grāfa kārtā. Ķeizarienes Annas laikā turpināja būt par galminieku (обер-гофмаршал), pēc viņas nāves izsūtīts uz Soļikamsku.      
1854. gadā Krievijas impērijas Senāts Lēvenvoldu dzimtas piederīgajiem piešķīra mantojamu baronu titulu.
Pēc 1920. gada agrārās reformas Lēvenvoldēm muižas atņēma un viņi pārcēlās uz dzīvi Vācijā.
Larss Ellers

Spēlētāja karjera

Spēlēt sācis dzimtajā Rodovrē, 2005. gadā hokejists pievienojās zviedru kluba Frölunda HC sistēmai. Tās sastāvā 2007.—08. gada sezonā Ellers debitēja Zviedrijas Elitsērijā, uzsākot profesionālo karjeru. Frölunda HC rindās Ellers aizvadīja arī 2008.—09. gada sezonu, pēc kuras pārcēlās uz Ziemeļameriku.
2009.—10. gada sezonu uzbrucējs uzsāka Amerikas hokeja līgas vienībā Peorijas "Rivermen". Sezonas gaitā gan viņš tika izsaukts uz Sentluisas "Blues", aizvadot septiņas spēles NHL. 2010. gada vasarā Ellers tika aizmainīts uz Monreālas "Canadiens", kuras sastāvā uzbrucējs uzreiz arī nostiprinājās.
2012.—13. gada NHL sezonas lokauta laikā Ellers spēlēja SM līgas vienībā Jiveskiles JYP, taču tad atgriezās "Canadiens". Ellers aizvadīja rezultatīvu saīsināto NHL sezonu, 46 spēlēs atzīmējoties ar 30 rezultativitātes punktiem. 2014. gada vasarā hokejists ar "Canadiens" pagarināja līgumu uz nākamajiem četriem gadiem, taču 2016. gada vasarā tika aizmainīts uz Vašingtonas "Capitals". 2018. gadā kopā ar "Capitals" izcīnīja Stenlija kausu, bija finālsērijas izšķirošo vārtu autors.
Dānijas hokeja izlases rindās Ellers spēlējis 2008., 2010. un 2012. gada Pasaules čempionātos.
Briģi (stacija)

Vēsture

Pietura atklāta 1934. gadā, bet no 60. līdz 80. gadiem pietura nedarbojās.
Sticky & Sweet Tour (albums)

Vēsture

Par albuma, ar nosaukumu Sticky & Sweet, izdošanu Madonnas oficiālajā mājas lapā tika paziņots 2010. gada 12. janvārī. Nosaukums vēlāk tika mainīts uz Sticky & Sweet Tour un iepakojuma dizains tika nedaudz grozīts ar papildu tekstu, lai gan DVD un Blu-ray izvēlnes ekrāns saglabāja sākotnējo nosaukumu. Albums ietvēra 30 minūtes gadu, ekskluzīvu videomateriālu, kas tika filmētas aizkulisēs, tūres laikā. Ierakstā tika iekļauta arī dziesma "Don't Cry For Me Argentina", kura tika izpildīta tikai Buenosairesas Estadio Monumental Antonio Vespucio Liberti stadionā. Fotogrāfijas, kura tika izmantota albuma noformējumā, autors ir Gajs Osearijs un tika iekļauta viņa grāmatā Madonna: Sticky & Sweet.
2010. gada 2. aprīlī koncertfilma tika demonstrēta kanālā VH1. ASV tirgū DVD tika izdots 2010. gada 6. aprīlī.

Topu sniegums

ASV albums tika izdots 2010. gada 4. aprīlī un iekļuva Billboard 200 topa 10. vietā, pirmās nedēļas laikā pārdodot 28 000 eksemplāru. Nākamajā nedēļā albums tika pārdots 8000 kopiju un noslīdēja uz topa 57. vietu. Kopumā ASV albums tika pārdots 65 000 kopiju, ieskaitot 17 000 Blu-ray versijas kopiju.
Salpetris

Salpetris ir dažu sārmu un sārmzemju metālu nitrātu, kā arī amonija nitrāta triviālais nosaukums. Par salpetriem dēvē arī atbilstošos minerālus. Termins cēlies no vācu vārda Salpeter, kurš savukārt cēlies no latīņu: sal — 'sāls' un grieķu: petros — 'klints', 'akmens'. Ja nav norādīts precīzāk, ar vārdu "salpetris" parasti saprot kālija salpetri KNO₃. Vecā, pirms kara izdotā literatūrā salpetri mēdza dēvēt par "zalpēteri".

Izmantošana

Salpetri (izņemot bārija salpetri, kas ir stipri indīga viela) ir labs slāpekļa minerālmēslojums. Amonija un kālija salpetrus lieto sprāgstvielu izgatavošanai. Kālija un nātrija salpetri tiek lietoti kā pārtikas piedevas (E251 un E252). Bārija salpetri izmanto pirotehnikā spilgti zaļas uguns iegūšanai.
Ziemeļatlantijas grēda

Ziemeļatlantijas grēda ir Atlantijas okeāna vidusokeāniskā grēda, daļa no Vidusatlantijas grēdas. Veido tektonisko plātņu nobīdes zonu un atdala Ziemeļamerikas un Eirāzijas plātnes. Stiepjas aptuveni 7500 kilometru garumā no Reikjanesas lūzuma ziemeļos līdz Romanša dziļvagai pie ekvatora. Grēdai raksturīga paaugstināta vulkāniskā un tektoniskā aktivitāte, pa to ejošajam tektoniskajam lūzumam ik gadus paplašinoties par 2,5 cm. Dziļums 2000—3000 m, vietām — mazāk kā 1000 m. Vulkānu konusi veido salas: Azoru salas (augstākā virsotne Piku, 1057 m vjl), Sanpedru un Sanpaulu salas (22,5 m vjl).
Adamova (Čehija)

Vēsture

Rakstos pirmoreiz iespējams minēta 1360. gadā. Ilgu laiku pilsēta atradās Habsburgu impērijas sastāvā. No 1918. gada — Čehoslovākijā. Kopš 1993. gada — Čehijā.
Sporas

Sporas ir īpašas šūnas, kuras nodrošina daudzu organismu vairošanos vai izdzīvošanu. Sporas ir raksturīgas sēnēm, daļai augu (sūnām, papardēm, ķērpjiem, aļģēm, sēklaugiem), bet dzīvnieku valstī tās ir attīstības stadija vienšūņiem — sporaiņiem. Baktērijām nelabvēlīgos vides apstākļos sporas veidojas šūnu iekšpusē un saglabājas pēc šūnas bojāejas. Reizēm par sporām sauc arī daudzšūnu kompleksus, kuros katra šūna ir atsevišķa spora.
Sporas veidojas dzimuma vai bezdzimuma vairošanās ceļā, pēc nogatavošanās tās var palikt miera stāvoklī vai tikt pārnestas uz citu vietu ar gaisa vai ūdens plūsmām vai ar dzīvnieku palīdzību. Daļai zemāko sēņu un aļģu sporas spēj izaudzēt vicas, ar kuru palīdzību tās var pārvietoties šķidrā vidē. Šādas kustīgas sporas sauc par zoosporām. Parasti tām nav cieta apvalka un tās dzīvo īslaicīgi — līdz dažām stundām, kamēr apvalkotās sporas var saglabāties dzīvas no dienām līdz gadiem ilgi. Baktēriju sporas savukārt ir ļoti izturīgas pret ārēju mehānisku, termisku un ķīmisku iedarbību, tomēr slikti panes ultravioleto apgaismojumu, tāpēc tas tiek pielietots dezinfekcijā.
Sporaugu augšanas ciklā izšķir divas paaudzes: gametofītu ar dzimumvairošanos, kurā dzimumšūnas — gametas veidojas uz dažādiem augiem un pie kontakta saplūst, izveidojot zigotu, un sporofītu, kura laikā no zigotas bezdzimuma ceļā veidojas sporas.

Sēņu sporas

Sēnēm sporas var veidoties endogēni — speciālās sporu somiņās, vai eksogēni — uz sēņotnes īpašu izaugumu jeb konīdiju galiem. Bazīdijsēnēm himēnija slānī uz īpašiem izaugumiem — bazīdijām dzimumceļā veidojas bazīdijsporas. To skaits vienai sēnei vat sasniegt miljardus, bet rekorda gadījumos pat triljonus. Pēc nogatavošanās sporas izsējas, tiek izgrūstas vai kukaiņu iznestas no sporu veidojošā slāņa un gaida tādu vides apstākļu sasniegšanu, kuros tās varētu producēt jaunu sēņotni. Sasniedzot šādu augteni un piemērotus klimatiskos apstākļus, spora uzdīgst. Parasti, sporai izveidojot sēņotni, tā netraucētas augšanas gadījumā aug radiāli uz visām pusēm, veidojot raganu apļus.
Grigorijs Paņins

Spēlētāja karjera

Savu karjeru Paņins uzsāka Toljati "Lada" sistēmā, no 2002. līdz 2004. gadam spēlējot "Lada" otrajā komandā. 2004.—05. sezonā Paņins debitēja Krievijas Superlīgā. Toljati kluba rindās Paņins spēlēja līdz pat 2007.—08. sezonas vidum, kad pievienojās Kazaņas "Ak Bars" sastāvam. Nākamajās divās sezonās Paņins kopā ar "Ak Bars" izcīnīja divus Gagarina kausus.
2014. gada vasarā Paņins pievienojās Maskavas CSKA rindām. CSKA sastāvā aizvadīja trīs sezonas, līdz pievienojās Ufas "Salavat Julajev" rindām.
Krievijas izlases rindās spēlējis 2005. gada Pasaules čempionātā junioriem, tajā izcīnot sudraba medaļas.
Jānis Luters

Dzīvesgājums

Dzimis 1883. gada 5. februārī Saukas pagastā. Mācījās Valmieras skolotāju seminārā (1900), izslēgts par pretvalstisku darbību. 1904. gadā vadīja Liepājas LSDSP organizāciju.
1905. gada revolūcijas laikā viņu apcietināja par nelegālas tipogrāfijas uzturēšanu un ievietoja Rīgas Policijas pārvaldē, no kuras viņu kaujinieki atbrīvoja 1906. gada janvārī. Pēc atbrīvošanas viņš saņēma uzdevumu 1906. gada februārī aplaupīt Krievijas Valsts bankas filiāli Helsinkos.
Pēc tam organizēja ieroču iegādi Vācijā un no 1907. gada darbojās boļševiku partijas pagrīdes organizācijās Pēterburgā un Maskavā. Pēc Oktobra revolūcijas strādāja padomju ārējās tirdzniecības organizācijās, bija Kominternes Latvijas sekcijas pārstāvis. Uzrakstīja memuārus "Mana profesija — revolucionārs".
NKVD "Latviešu operācijas" laikā 1937. gadā apcietināts un apsūdzēts par "vadošo līdzdalību Ļeņingradas latviešu nacionālistiskajā centrā", pēc pratināšanām 1938. gada 18. janvārī nošauts Ļevašovas masu kapos.
Galgauskas pagasts

Upes

Alkšņupīte, Gosupe, Kamaldiņa, Krustalīce, Lāčupīte, Tirza, Vijata.

Ezeri

Galgauskas ezers.

Vēsture

Galgauskas pagasts dibināts 19. gadsimta 70. gados. 1890. gadā tam pievienoja Gulbenes mācītājmuižas pagastu un Krapas pagastu. 1905. gadā Krapas pagasts uz īsu laiku tika atdalīts, bet tad atkal pievienots. 1935. gadā Madonas apriņķa Galgauskas pagasta platība bija 111 km² un tajā dzīvoja 2094 iedzīvotāji. 1945. gadā pagastā izveidoja Galgauskas un Krapas ciema padomes, bet pagastu 1949. gadā likvidēja. Galgauskas ciems ietilpis Gulbenes apriņķī (1947-1949) un Gulbenes rajonā (pēc 1949. g.). Galgauskas ciemam 1977. gadā pievienoja daļu likvidētā Sinoles ciema teritorijas. 1990. gadā ciemu reorganizēja par pagastu. 2009. gadā Galgauskas pagastu kā administratīvo teritoriju iekļāva Gulbenes novadā.

Apdzīvotās vietas

Lielākās apdzīvotās vietas ir Galgauska (pagasta centrs) un Rimstavas.
1992. gada ziemas olimpiskās spēles

Spēļu rīkošanas vietas izvēle

Albērvila par 16. ziemas olimpisko spēļu mājvietu tika izvēlēta 1985. gadā Starptautiskās Olimpiskās komitejas sesijas laikā. Albērvila par spēļu rīkošanu apsteidza Ankoridžu (ASV), Berhtesgādenu (Vācija), Kortīnu d'Ampeco (Itālija), Lillehammeri (Norvēģija), Falunu (Zviedrija) un Sofiju (Bulgārija).

Latvijas komandas sniegums

Albērvilas ziemas olimpiskajās spēlēs 23 Latvijas komandas pārstāvji piedalījās kamaniņu sportā, bobslejā, biatlonā, distanču slēpošanā, daiļslidošanā un frīstailā. Augstākās vietas ieguva kamaniņu braucēji Anna Orlova - 11. vietu un Aivars Polis/Roberts Suharevs - 11. vietu.
Jānis Uzuliņš

Šaha kompozīcija

Publicēti 30 uzdevumi, galvenokārt palīgmati. Iegūtas 20 atzinības.
HD 209458 b

HD 209458 b (neoficiāli arī Ozīriss) ir citplanēta, kas riņķo ap zvaigzni HD 209458, kas atrodas 150 gaismas gadu attālumā no Zemes Pegaza zvaigznājā. Planētas orbītas rādiuss ir 7 000 000 km, gads uz tās ilgst 3,5 dienas. Šī iemesla dēļ planēta ir klasificējama kā karstais jupiters. Mazā attāluma no centrālās zvaigznes dēļ uz planētas ir pārāk karsts, lai tur valdītu dzīvībai komfortabli apstākļi, tāpat kā uz Zemes. Ja Zeme riņķotu pa to pašu orbītu, pa kuru riņķo HD 209458 b, tad uz tās būtu 1260 °C liels karstums — šādā temperatūrā apdedzina māla traukus.
Planēta sver 220 reižu vairāk par Zemi un tās rādiuss ir 1,325 reizes lielāks nekā Jupiteram. Lielā masa un rādiuss ir pierādījums tam, ka tā ir Jupitera tipa planēta.
Šai planētai ir vairāki atskaites punkti citplanētu pētniecībā. Tā ir viena no planētām, kuras ir atklātas ar tranzīta metodi (planētai atrodoties priekšā zvaigznei, tās spožums nedaudz mainās). Lielā karstuma dēļ no tās pastāvīgi izgaro ūdeņradis, bet zinātnieki uz tās ir atklājuši arī tādus ķīmiskos elementus kā ogleklis un skābeklis. Šī ir viena no pirmajām planētām, uz kurām atklāts ūdens.
Uz HD 209458 b zinātnieki ir atklājuši supervētras — vējus, kas pūš ar 7 000 km/h lielu ātrumu. Šos vējus astronomi atklāja 2010. gada 23. jūnijā, bet pašu planētu atklāja 1999. gada 5.novembrī.
Arturs Dārznieks

Biogrāfija

Šahu sācis spēlēt skolas gados. Tā kā dzimtajā Lubānā bijis grūti atrast nopietnus pretiniekus, tad iesākumā aizrāvies ar šaha uzdevumu sastādīšanu. 1935. un 1936. gada žurnālos "Atpūta" Fricis Apšenieks publicējis vairākus Dārznieka uzdevumus. Dienesta laikā 7. Siguldas kājnieku pulkā piedalījies mačā ar Alūksnes šahistiem. 1939. gadā bijis otrais Austrumvidzemes šaha meistarsacīkstēs, kurās uzvarējis Roberts Skuja. Otrā pasaules kara laikā devies bēgļu gaitās un uzturējies pārvietoto personu nometnēs Vācijā, taču 1947. gada decembrī no Blombergas atgriezies Rīgā un iekārtojies darbā rūpnīcā "VEF". Sākumā strādājis par aparātu kontrolieri, bet vēlāk kļuvis par inženieri. Bijis rūpnīcas "VEF" šaha sekcijas vadītājs.
Sekmīgi pārstāvējis "VEF" šaha klubu Latvijas komandu šaha čempionātos kopš tā pirmsākumiem 1960. gadā, būdams arī komandas līderis un kapteinis. Komandas sastāvā uzvarējis 1961., 1971., 1977. un 1990. gados, bijis otrais - 1972., 1975., 1978., 1979. gados, un trešais - 1963., 1964., 1965., 1966., 1969., 1973., 1985. gados. 1977. gadā parādījis individuāli labāko rezultātu pie 4. galdiņa.
Trīspadsmit reizes piedalījies Latvijas šaha čempionātu finālos. Labākos rezultātus sasniedzis 1951., 1959., 1960. un 1972. gados, kad ieņēmis stabilas vietas tabulas vidusdaļā.
Regulāri piedalījies sporta biedrības "Daugava" šaha čempionātos, kur labākos rezultātus sasniedzis 1952. gadā, kad dalījis 3.-4. vietu, un 1971. gadā, kad ieņēmis 3. vietu.
Gazeles

Sistemātikas izmaiņas

Saskaņā ar jaunākajiem ģenētiskajiem un morfoloģiskajiem pētījumiem no gazeļu ģints (Gazella) izdalītas vairākas jaunas gazeļu ģintis, kuras kādreiz tika klasificētas kā gazeļu apakšģintis. Tās ir Āfrikas trīskrāsu gazeles (Eudorcas), Āfrikas tuksnešu gazeles (Nanger) un stepju gazeles (Procapra).

Izskats un īpašības

Gazeles ir samērā nelieli, eleganti pārnadži ar graciozu ķermeņa uzbūvi, garām, tievām kājām un smalkām galvām. Tēviņi nedaudz lielāki nekā mātītes. Lielākajai daļai sugu abiem dzimumiem ir ragi, lai gan tēviņiem ragi ir lielāki. Izņēmums ir džeirāns (Gazella subgutturosa), kuram ragi ir tikai tēviņam. Gazelēm ir raksturīgs ruds matojums, vēders gaišs, gandrīz balts, dažām sugām ir melnas detaļas, piemēram, džeirāniem ir melnas astes. Lielākais ģintī ir džeirāns, kura augstums skaustā ir 80 cm, salīdzinoši citām gazeļu sugām tēviņi ir apmēram 65 cm augsti.
Gazeles ir ļoti ātri dzīvnieki un īsā distancē spēj sasniegt ātrumu ap 80 km/h, toties garā distancē spēj ilgstoši skriet ar ātrumu 48 km/h. Tās mājo dažādos sausos biotopos — tuksnešos, savannā un zāļainos līdzenumos ar īsu zāli. Gazeles dzīvo lielos baros un barojas ar maigākiem zālaugiem un koku lapām kā citi zālēdāji.
Velārs nazāls līdzskanis

Apzīmējums IPA

Starptautiskajā fonētiskajā alfabētā velārs nazāls līdzskanis apzīmēts ar ŋ, attiecīgais X-SAMPA simbols ir N.
IPA simbolu ŋ nedrīkst sajaukt ar retrofleksa nazāla līdzskaņa simbolu ɳ, vai palatāla nazāla līdzskaņa simbolu ɲ.

Atveidošana latviešu valodā

Latviešu valodā velārs nazāls līdzskanis atveidojams ar burtu "n", bet izrunājams /ŋ/. No dažām valodām (filipino, vjetnamiešu u.c.) tradicionāli atveidots ar "ng".
Valsts aizsargājamie kultūras pieminekļi Engures novadā

Šajā lapā apkopoti valsts aizsargājamie kultūras pieminekļi Engures novadā.
 Kultūras pieminekļu karte
Šis saraksts tiek veidots no Vikidatiem, to periodiski atjaunina bots.
Jānis Akers

Dzīvesgājums

Dzimis Trikātas pagastā. Izglītību ieguvis Valkas pilsētas skolā. Pēc nodarbošanās zemnieks.
Sākoties latviešu strēlnieku vienību formēšanai, 1915. gada augustā brīvprātīgi pieteicies dienestam. Dienējis 1. Daugavgrīvas latviešu strēlnieku pulkā, apakšvirsnieks (seržants).
1916. gada 8. martā kopā ar leitnantu Andreju Krūmiņu kritis kaujā pie Plakanu mājām, Olaines Misas rajonā. Par kaujā izrādīto varonību 1922. gadā apbalvots ar Lāčplēša Kara ordeni.
1916. gada 8. martā pie Ķekavas Akers, nokļuvis vāciešu ielenkumā un nevēlēdamies krist gūstā, lauzās cauri vāciešu rindām kopā ar savu virsnieku, praporščiku Krūmiņu, un krita šajā cīņā